CELEX: 62013CN0276
Language: mt
Date: 2013-05-21 00:00:00
Title: Kawża C-276/13: Talba għal deċiżjoni preliminari mressqa mill-Juzgado de lo Mercantil de Pontevedra (Spanja) fil- 21 ta’ Mejju 2013 — Pablo Acosta Padín vs Hijos de J. Barreras S.A.

20.7.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 207/32
            
         Talba għal deċiżjoni preliminari mressqa mill-Juzgado de lo Mercantil de Pontevedra (Spanja) fil-21 ta’ Mejju 2013 — Pablo Acosta Padín vs Hijos de J. Barreras S.A.
   (Kawża C-276/13)
   2013/C 207/54
   Lingwa tal-kawża: l-Ispanjol
   
      Qorti tar-rinviju
   
   Juzgado de lo Mercantil de Pontevedra
   
      Partijiet fil-kawża prinċipali
   
   
      Rikorrent: Pablo Acosta Padín.
   
      Konvenuta: Hijos de J. Barreras S.A..
   
      Domandi preliminari
   
   
               (1)
            
            
               Leġiżlazzjoni bħad-Digriet Irjali 1373/2003, tas-7 ta’ Novembru 2003, li jistabbilixxi l-iskala tal-onorarji tal-prokuraturi legali, leġiżlazzjoni li tissuġġetta l-ħlas tagħhom għal skala tal-onorarji minima li tista’ tiżdied jew titnaqqas biss bi 12 %, hija kompatibbli mal-Artikolu 101 TFUE (li kien l-Artikolu 81 tat-Trattat KE, moqri flimkien mal-Artikolu 10 tiegħu) u mal-Artikolu 4(3) TUE meta l-awtoritajiet tal-Istat Membru, inkluż il-qrati tiegħu, ma għandhomx il-possibbiltà effettiva li jidderogaw mit-tariffi minimi stabbiliti mill-iskala tal-onorarji legali f’każ ta’ ċirkustanzi straordinarji?
            
         
               (2)
            
            
               Sabiex tkun tista’ ssir deroga mill-onorarji minimi previsti mill-iskala tal-onorarji kkontestata, sproporzjon sinjifikattiv bejn ix-xogħol effettivament imwettaq mill-prokuratur legali u l-ammont tal-onorarji pagabbli skont din l-iskala jista’ jitqies bħala ċirkustanza straordinarja?
            
         
               (3)
            
            
               Id-Digriet Irjali 1373/2003, tas-7 ta’ Novembru 2003, li jistabbilixxi l-iskala tal-onorarji tal-prokuraturi legali huwa kompatibbli mal-Artikolu 56 TFUE (li kien l-Artikolu 49 KE)?
            
         
               (4)
            
            
               Din il-leġiżlazzjoni tissodisfa r-rekwiżiti ta’ neċessità u ta’ proporzjonalità stabbiliti fl-Artikolu 15(3) tad-Direttiva 2006/123/KE (1)?
            
         
               (5)
            
            
               Id-dritt għal smigħ xieraq stabbilit fl-Artikolu 6 tal-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali jinkludi d-dritt li wieħed jikkontesta effettivament l-onorarji tal-prokuratur legali meta dawn ikunu sproporzjonalment għolja u ma jikkorrispondux max-xogħol effettivament imwettaq?
            
         
               (6)
            
            
               F’każ ta’ risposta affermattiva: id-dispożizzjonijiet tal-Kodiċi tal-Proċedura Ċivili Spanjol li jipprekludu lill-parti kkundannata għall-ispejjeż milli tikkontesta l-ammont tal-onorarji tal-prokuratur legali meta hija tqis li dawn huma eċċessivi u ma jikkorrispondux max-xogħol effettivament imwettaq huma konformi mal-Artikolu 6 tal-Konvenżjoni għall-Protezzjoni tad-Drittijiet tal-Bniedem u tal-Libertajiet Fundamental?
            
         
      (1)  Direttiva 2006/123/KE tal-Parlament Ewropew u tal-Kunsill, tat-12 ta’ Diċembru 2006, dwar is-servizzi fis-suq intern, ĠU L 376, p. 36.